ŠOLSKI CENTER ŠKOFJA LOKA
Višja strokovna šola


Pravilnik
o izdelavi diplomske naloge in
diplomskem izpitu


I. UVODNE DOLOČBE
1. člen
Ta pravilnik podrobneje določa pogoje in postopek za izbiranje teme in pripravljanje dispozicije diplomske naloge, izdelavo diplomske naloge in za zagovor naloge, ki je pogoj za pridobitev strokovnega naslova: inženir/inženirka strojništva.
2. člen
Z diplomsko nalogo študent dokaže strokovno usposobljenost za izvajanje strokovnih opravil in nalog v organizacijah na področjih, ki jih obsega program Višje šole za strojništvo. Diplomska naloga je rezultat samostojnega strokovnega dela študenta. Diplomska naloga mora biti praktično usmerjena in je lahko projekt, raziskava ali rešitev določenega problema.

II. IZBIRA TEME, PRIPRAVA DISPOZICIJE IN IZBIRA MENTORJA DIPLOMSKE NALOGE
3. člen
Naslove teme diplomske naloge lahko predlaga:
· Študent skupaj z mentorjem praktičnega izobraževanja v podjetju,
· Predavatelj višje šole, ki izvaja študijski program višje šole.
4. člen
Vsak študent ima med nastajanjem diplomske naloge mentorja in sicer mentorja v podjetju in mentorja predavatelja višje šole.

5. člen
Študenti lahko diplomsko nalogo izdelajo v timu (največ tri študenti iste generacije). Kadar pripravlja diplomsko nalogo tim, veljajo dodatne zahteve po tem pravilniku.

III. PRIJAVA TEME DIPLOMSKE NALOGE
6. člen
Načelno študent  prijavi temo diplomske naloge skupaj z mentorjem praktičnega izobraževanja v podjetju pred odhodom na opravljanje praktičnega izobraževanja v drugem letniku oziroma najkasneje v prvih treh tednih opravljanja praktičnega izobraževanja v drugem letniku.
Študent pa lahko prijavi temo diplomske naloge tudi kasneje.
7. člen
Študent prijavi temo diplomske naloge skupaj z mentorjem praktičnega izobraževanja na obrazcu »DS – 1« »Predlog naslova in teme diplomskega dela«. 
8. člen
Študent si sam izbere mentorja/predavatelja in mu pošlje obrazec DS-1. Predavatelj mu lahko mentorstvo odobri oz. zavrni. V primeru zavrnitve si študente poišče drugega mentorja/predavatelja.
Mentor predavatelj uskladi temo in vsebino diplomske naloge z mentorjem v podjetju in izpolni obrazec DS-2, ter ga posreduje v referat šole.
Potrditev uskladitve potrdi še Študijska komisija  na obrazcu »DS – 2« »Uskladitev naslova in teme diplomskega dela«.
Postopek opisan v 8. členu se opravi v 30 dneh od prejema vloge »Prijava naslova in teme diplomskega dela«.

IV. IZDELAVA DIPLOMSKE NALOGE
9. člen
Študent pri izdelavi diplomske naloge samostojno uporablja strokovno literaturo in druge vire. Pri izdelavi ga s teoretičnimi, strokovnimi, vsebinskimi in metodološkimi napotki usmerjata mentor v podjetju in mentor predavatelj višje šole.
10. člen
Študent ima pravico do treh neposrednih srečanj (uvodno, konzultacijsko ob osnutku in zaključno ob predlogu) z mentorjem predavateljem in do komunikacije po elektronski pošti. 

Mentor predavatelj pripravi urnik mentorskega dela in to praviloma za vse študente iz istega roka na iste dni. 
Med 1. 7. in 20. 8. šola ne zagotavlja mentorjevega sodelovanja. 
Sodelovanje z zunanjim mentorjem v podjetju si študent organizira sam.

Mentor ali somentor je dolžan vnaprej opozoriti študente na pomanjkljivosti, zaradi katerih je mogoče diplomsko nalogo zavrniti ali negativno oceniti. 
11. člen
Sodelovanje z mentorjem predavateljem (somentorjem) ima  4 faze:
1. Študent predloži dispozicijo naloge, ki jo mentor potrdi in doda svoje pogoje (elektronska komunikacija). 
2. Študent predloži osnutek naloge, ki ga mentor potrdi in doda usmeritve za nadaljnje delo (osebna komunikacija).
3. Študent predloži predlog naloge, ki ga mentor potrdi in doda usmeritve za dokončanje naloge (osebna komunikacija).
4. Študent predloži končno besedilo naloge, ki ga mentor pisno potrdi (elektronska komunikacija). 

Študent ne more napredovati v naslednjo delovno fazo, če mu predavatelj ne potrdi izdelka iz predhodne faze.    

V. OBSEG IN OBLIKA DIPLOMSKE NALOGE
12. člen
Diplomska naloga mora biti napisana v skladu z »Navodilom za izdelavo diplomske naloge«.

Diplomsko nalogo sestavljajo (po vrstnem redu):
1. Naslovna stran na platnici
2. Prazen list
3. Prenovljena naslovna stran z navedbo:
· imena višješolskega programa,
· imena in priimka mentorja predavatelja višje šole z ustreznimi znanstvenimi nazivi
· imena in priimka mentorja v podjetju z ustreznimi znanstvenimi nazivi
· imena organizacije, kjer je študent opravljal praktično izobraževanje oz. je zaposlen
· imena in priimka ter izobrazbe lektorja diplomske naloge
· imena in priimka ter izobrazbe prevajalca povzetka v tuji jezik
4. Stran s kratko zahvalo mentorju predavatelju, mentorju v podjetju, ostalim, ki so bili študentu v pomoč.
5. Povzetek: obsega do 1. stran (do 1500 znakov) v slovenskem in do 1. stran (do 1500 znakov) v tujem jeziku (angleškem ali nemškem). Skupno lahko povzetek obsega največ 2. strani. Ob koncu povzetka se dodajo ključne besede, ki natančneje opredeljujejo vsebino diplomske naloge.
6. Kazala: olajšujejo bralcu pregled nad vsebino diplomskega dela. Vsebujejo kazalo vsebine, kazalo slik, kazalo tabel, kazalo grafov, kazalo kratic in okrajšav, kazalo prilog.
7. Besedilo diplomske naloge se členi v:
· Uvod 
· Glavni del
· Zaključek
· Seznam literature in virov
· Izjavo o avtorstvu


Kadar nalogo pripravi tim, se obseg, naveden v prejšnjem odstavku, podvoji (potroji) in doda vzporedno obravnavo drugega (drugih) problema(ov), vendar mora biti naloga enovito delo. Če je naloga izdelana timsko, je obvezna navedba prispevka posameznega študenta.
13. člen
Strukturo diplomske naloge določa »Navodilo za izdelavo diplomske naloge«.
14. člen
Diplomska naloga mora biti izdelana v pokončnem formatu A4 in trdno vezana. Študent je dolžan oddati v referat Višje šole tri izvode diplomske naloge – trdo vezane v tiskani obliki. 

Študent je odgovoren za primeren videz in jezikovno pravilnost diplomske naloge. Naloga mora biti strokovno lektorirana. Oblikovni in tehnični vidiki ureditve besedila so zajeti v Navodilih za pripravo diplomske naloge in njenega zagovora.

V primeru, da diplomska naloga vsebinsko, oblikovno ali drugače ni izdelana skladno s tem pravilnikom in Navodili za pripravo diplomske naloge in njenega zagovora, jo diplomska komisija lahko zavrne.
15. člen
Odstopanja od pravil iz V. poglavja lahko dovoli mentor predavatelj diplomske naloge.

VI. PREDLOŽITEV DIPLOMSKE NALOGE
16. člen
Študent se k diplomskemu izpitu prijavi v referatu za študentske zadeve z obrazcem »DS – 3« »Prijava k diplomskemu izpitu«.
Ob prijavi na diplomski izpit mora študent poravnati vse finančne obveznosti do šole in poravnati stroške diplomskega izpita. 

V referat za študentske zadeve odda naslednje:
· 3 izvode trdno vezane diplomske naloge 
· izpolnjeni indeks;
· obrazec - prijava k diplomskemu izpitu (DS-3);
· oceno diplomske naloge mentorja v podjetju (DS-4);
· potrdilo o tehničnem pregledu diplomske naloge (DS-6);
· izjavo mentorja predavatelja (DS-5); 


Šola lahko nalogo tudi zavrne. Zavrne lahko nalogo, ki ni v skladu z »Navodilom za pripravo diplomske naloge«. Kadarkoli v času do zagovora šola lahko nalogo zavrne tudi, če se ugotovi, da je študent prekršil Zakon o avtorskih in sorodnih pravicah. V primeru zavrnitve najkasneje v 8 dneh po oddaji naloge z argumenti obvesti študenta.
17. člen
Šola praviloma razporedi študenta na zagovor v prvi možni rok po oddaji neoporečne naloge.
Šola lahko študenta razporedi kasneje kot v prvem možnem roku za zagovor, če mentor ni dostopen, študent pa ne pristane na zamenjavo izpraševalca.  
18. člen
Študent se prijavi k diplomskemu izpitu najkasneje 30 dni pred rokom. Študent lahko zagovarja diplomsko delo, ko ima opravljene vse študijske obveznosti. 
19. člen
Šola zagotovi 5 rednih rokov za diplomske izpite v času:
· September – oktober
· November – december
· Januar – februar
· Marec – april
· Maj – junij.
Ravnatelj lahko iz utemeljenih razlogov odobri tudi izredni rok po prejemu argumentirane pisne vloge.

VII. ZAGOVOR DIPLOMSKE NALOGE
20. člen
Študent zagovarja diplomsko nalogo pred komisijo za zagovor diplomske naloge. Komisija ima tri člane, ki imajo naziv predavatelj višje strokovne šole. 

Komisija ima predsednika, izpraševalca, ki je praviloma mentor (somentor) in člana.
21. člen
Komisijo za zagovor in njenega predsednika imenuje ravnatelj.
22. člen
Zagovor diplomske naloge je javen in ga šola objavi vsaj sedem dni vnaprej na oglasni deski višje strokovne šole in na spletnih straneh višje strokovne šole.
Pravica javnosti omogoča udeležbo študentovega zunanjega mentorja, delodajalca, financerja diplomske naloge ter predavateljev in študentov šole. Obiskovalci se najavijo v referatu 7 dni pred rokom. Zagovor spremljajo pasivno.
23. člen
Zagovor vodi predsednik komisije.
Zagovor praviloma poteka v slovenskem jeziku, če to odobri ravnatelj Višje strokovne šole pa tudi v drugem jeziku.
O zagovoru diplomske naloge se piše zapisnik.
24. člen
Zagovor poteka tako, da predsednik najprej predstavi študenta in najavi temo diplomske naloge.
Študent predstavi svojo diplomsko nalogo (do 15 minut), pri tem poudari razloge za izbiro teme, najpomembnejše ugotovitve pri obravnavanju problema in zaključke. Za učinkovito predstavitev lahko uporablja audiovizualne in druge tehnične pripomočke.

Timsko izdelane naloge študenti lahko zagovarjajo sočasno (do 40 min). Študenti istega tima predstavijo različne dele ali vidike naloge. 

Po predstavitvi kandidat odgovarja na vprašanja izpraševalca. Vprašanja lahko postavljata tudi predsednik in član. Kandidat odgovori na vprašanja iz celotne tematike diplomskega dela, povezanega z znanjem iz višješolskega strokovnega programa.

Izpraševalec se samostojno odloči, ali bo pri timsko izdelanih nalogah kandidate spraševal drugega za drugim ali verižno. Člani tima morajo suvereno obvladati vso diplomsko nalogo.

Zagovor traja do 30 minut. Za timsko izdelane naloge zagovor traja do 60 minut.
25. člen
V primeru izjemnih okoliščin, ki bi lahko bistveno vplivale na uspeh zagovora, lahko komisija s soglasjem študenta zagovor prekine in ravnatelju predlaga drug termin v istem izpitnem roku.

Študent, ki je pristal na zagovor v motenih okoliščinah, ne more ničesar uveljavljati za nazaj.

VIII. OCENJEVANJE IN RAZGLASITEV REZULTATA
26. člen
Po zagovoru komisija na zaprti seji določi oceno zagovora. Po potrebi predsednik izvede glasovanje o oceni. Če z glasovanjem ni mogoče oceniti kandidata, velja predsednikova ocena.
Na podlagi ocenjevalnih listov »Ocenjevalni list 1«, »Ocenjevalni list 2«  predsednik komisije ugotovi oceno diplome, na zbirnem ocenjevalnem listu »Ocenjevalni list 3 – zbirni list«.
Študente, ki so nalogo pripravljali timsko, komisija oceni individualno in neodvisno od ocen drugih članov tima. 
Komisija ocenjuje diplomsko nalogo in zagovor diplomske naloge z ocenami: odlično (10), prav dobro (9), prav dobro (8), dobro (7), zadostno (6), nezadostno (1 - 5).

27. člen
Po končani zaprti seji predsednik komisije študentu z obrazložitvijo sporoči oceno, razglasi pridobljeni strokovni naslov in s priložnostnim nagovorom zaključi zagovor.
Oceno vpiše predsednik komisije v študentov indeks in kot zadnji podpiše zapisnik.
28. člen
Če je ocena diplome negativna, lahko študent zagovor ponavlja v naslednjih rokih, vendar ne kasneje kot dve leti od prvega zagovora.
29. člen
Po opravljenem diplomskem izpitu prejme študent/ka potrdilo o opravljenem diplomskem izpitu.  
Šola podeli diplome na slovesen način, v rokih, določenih z delovnim načrtom šole.

30. člen
Ta pravilnik začne veljati dan po njegovem sprejemu na seji predavateljskega zbora Višje šole za strojništvo. Pravilnik z marca 2006 s tem dnem preneha veljati. 


Škofja Loka, 30. 3. 2008

